Document ID: 32004L0115

DIREKTIVA KOMISIJE 2004/115/ES
z dne 15. decembra 2004
o spremembi Direktive Sveta 90/642/EGS glede mejnih vrednosti nekaterih ostankov pesticidov, določenih s to direktivo
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/642/EGS z dne 27. novembra 1990 o določitvi mejnih vrednosti ostankov pesticidov v in za določene proizvode rastlinskega izvora, vključno s sadjem in zelenjavo (1), zlasti člena 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (2), zlasti člena 4(1)(f) Direktive,
ob upoštevanju naslednjega:
(1)
V skladu z Direktivo 91/414/EGS so registracije fitofarmacevtskih sredstev za uporabo na določenih posevkih v pristojnosti držav članic. Za navedene registracije se zahteva, da temeljijo na oceni posledic za zdravje ljudi in živali ter vpliva na okolje. Elementi, ki jih je v oceni treba upoštevati, vključujejo izpostavljenost delavca s fitofarmacevtskimi sredstvi in druge navzoče osebe, ter vpliv na kopensko, vodno in zračno okolje kakor tudi vpliv na ljudi in živali zaradi uživanja ostankov na tretiranih pridelkih.
(2)
Mejne vrednosti ostankov (MVO) izražajo uporabo najmanjših količin pesticidov za učinkovito zaščito rastlin, uporabljenih na tak način, da je količina ostanka najmanjša možna in je toksikološko dopustna, zlasti glede ravni ocenjenega zaužitja s hrano.
(3)
Mejne vrednosti ostankov pesticidov so določene na nižji meji analitične določitve, če dovoljena uporaba fitofarmacevtskih sredstev nima za posledico take ravni ostankov pesticidov v ali na živilih, ki jih je možno odkriti, ali če gre za nedovoljeno uporabo ali če uporabe, ki jih države članice dovoljujejo, še niso utemeljene s potrebnimi podatki ali če uporabe v tretjih državah, ki imajo za posledico ostanke v ali na živilih, ki smejo v promet na trgu Skupnosti, še niso utemeljene s potrebnimi podatki.
(4)
Mejne vrednosti ostankov pesticidov je treba pregledovati. Lahko se spremenijo, da upoštevajo nove uporabe, nove informacije in podatke.
(5)
Komisija je bila uradno obveščena o novih ali spremenjenih uporabah pesticidov, zajetih z Direktivo 90/642/EGS.
(6)
Dosmrtna izpostavljenost potrošnikov navedenim pesticidom v živilih, ki lahko vsebujejo ostanke teh pesticidov, je bila ocenjena in vrednotena v skladu s postopki in praksami, ki se uporabljajo v Evropski skupnosti ob upoštevanju smernic, ki jih je objavila Svetovna zdravstvena organizacija (3). Izračunano je bilo, da bodo mejne vrednosti ostankov zagotovile, da se ne preseže dovoljenih dnevnih vnosov.
(7)
Kjer je to primerno, je bila ocenjena in ovrednotena akutna izpostavljenost potrošnikov tem pesticidom v posameznih živilih, ki utegnejo vsebovati ostanke teh pesticidov, skladno s postopki in praksami, ki se trenutno uporabljajo v Evropski skupnosti, ob upoštevanju smernic, ki jih je objavila Svetovna zdravstvena organizacija. Mnenja Znanstvenega odbora za rastline in zlasti predlogi in priporočila glede varstva potrošnikov prehrambenih proizvodov, obdelanih s pesticidi, so bila upoštevana.
(8)
Zato je primerno določiti nove mejne vrednosti ostankov teh pesticidov.
(9)
Direktivo 90/642/EGS je zato treba ustrezno spremeniti.
(10)
Določanje oz. sprememba takih začasnih MVO na nivoju Skupnosti ne preprečuje, da države članice ne bi določile začasne mejne vrednosti ostankov, v skladu s členom 4(1)(f) Direktive 91/414/EGS in Priloge VI te direktive. Šteje se, da je obdobje štirih let dovolj dolgo za dovolitev nadaljnje uporabe zadevne aktivne snovi. Začasni MVO morajo potem postati dokončni.
(11)
Ukrepi, predvideni s to direktivo, so v skladu z mnenjem Stalnega odbora za prehrambeno verigo in zdravje živali -
SPREJELA NASLEDNJO DIREKTIVO:
Člen 1
Mejne vrednosti ostankov pesticidov za metomil, tiodikarb, miklobutanil, maneb skupino, fenpropimorf, metalaksil, metalaksil-m, penkonazol, iprovalikarb, azoksistrobin in fenheksamid iz Priloge II Direktive 90/642/EGS se zamenjajo s tistimi iz Priloge k tej direktivi.
Člen 2
1. Države članice sprejmejo in objavijo, najpozneje do (šest mesecev po objavi te direktive v Uradnem listu Evropske unije) zakone in druge predpise, potrebne za uskladitev s to direktivo. Besedilo teh predpisov in korelacijsko tabelo med temi predpisi in to direktivo morajo predložiti Komisiji.
Te predpise začnejo uporabljati (šest mesecev in en dan po objavi te direktive v Uradnem listu Evropske unije).
Države članice se morajo pri sprejemanju teh predpisov sklicevati na to direktivo ali pa sklic nanjo navedejo ob uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 15. decembra 2004

Labels: 0
3
17
20